Papersnake/gushiwen huggingface dataset:
壬戍仲春恭谒泰陵
弘历（清代）

松柏森霄汉，云霞护翠微。逝波惊岁月，如梦想音徽。

是日瞻虚殿，悲风敞玉扉。忧勤千古越，奉养七年违。

宝册垂文德，要荒服武威。鼎湖空白雾，石马立寒晖。

阅岁苔文古，当春树影稀。重来增切切，欲去更依依。
坐夏净慈戏书解嘲
释绍嵩（宋代）

南屏寄傲且今年，况复相羊得自便。
天下无人闲似我，闲中方寸阔於天。
彦通叔祖约游云水寺二首
杨万里（宋代）

竹深草长绿冥冥，有路如无又断行。
风亦恐吾愁寺远，殷懃隔雨送锺声。
同人饮澄响堂
马祜（清代）

何意翠微里，柴扉为客开。闲云百态出，旧雨一时来。

鸟乱空山响，花明宿雨催。陶然同朗咏，狂醉倒金罍。
读素问十六首
方回（元代）

上古僦贷季，色脉通神明。
人处禽兽间，于物澹无情。
针石有不用，祝由足移精。
世降尚毒药，一误百祸生。
和张文潜晚春 其四
徐积（宋代）

渡水衣须扱，穿林手自披。经春脚力软，但恐上山迟。
赠李研斋太史
陈维崧（清代）

人云蜀道如青天，君家乃在青天上。蚕丛鸟道不得归，一度思归一惆怅。

去年石头城，道遇李谪仙。手持白玉麈，囊乏青铜钱。

一言称意百不愁，邀我直上秦淮之酒楼。城南杨花白如雪，一一乱扑胡姬裘。

笑谓金陵姬，何似巫山女？十年枉作《剑阁铭》，白盐赤甲奈何许！

昔住锦官城，乐事不可当。木棉花发处，斜对碧鸡坊。

桃笙賨布居民卖，蒟酱江鱼过客尝。此时二月粉水香，巴僮巴女发浩唱。

赕钱夜市成都酒，歈歌春赛武都王。别来旧事心茫茫，传闻李特屠残疆。

卧龙跃马竟谁是，天彭井络空苍凉。前者百丈船，牵过钟山郭。

忽见三巴人，欻然万金落。诸葛祠堂尽棘榛，谯周子弟俱俘掠。

当时婉娈直铜龙，都堂香药掖门松。自从丧乱著芒屩，飘零已复成吴侬。

一身虽在不自保，何况盗贼多于蜂。瞿塘恶浪千万重，念之只复愁心胸。

安能吹我落天外，蹲鸱饱作西川农。语君且饮勿愀怆，眼前万事太卤莽。

故里新年栈道开，官军已缚邛笮长。
上云乐
周舍（南北朝）

西方老胡。厥名文康。遨游六合。傲诞三皇。西观濛泛。

东戏扶桑。南泛大蒙之海。北至无通之乡。昔与若士为友。

共弄彭祖扶床。往年暂到昆仑。复值瑶池举觞。周帝迎以上席。

王母赠以玉浆。故乃寿如南山。志若金刚。青眼眢眢。

白发长长。蛾眉临髭。高鼻垂口。非直能俳。又善饮酒。

箫管鸣前。门徒从后。济济翼翼。各有分部。凤皇是老胡家鸡。

狮子是老胡家狗。陛下拨乱反正。再朗三光。泽与雨施。

化与风翔。觇云候吕。志游大梁。重驷修路。始届帝乡。

伏拜金阙。仰瞻玉堂。从者小子。罗列成行。悉知廉节。

皆识义方。歌管愔愔。铿鼓锵锵。响振钧天。声若鹓皇。

前却中规矩。进退得宫商。举技无不佳。胡舞最所长。

老胡寄箧中。复有奇乐章。赍持数万里。愿以奉圣皇。

乃欲次第说。老耄多所忘。但愿明陛下。寿千万岁。

欢乐未渠央。
小春初旬周筱云芷衫约同阮梅叔明经陈鲁山孝廉游平山堂归至虹桥小饮以同游平山堂分咏拈得山字
严廷中（清代）

浮生难得是清閒，一棹寻僧共往还。古佛笑迎前度客，夕阳红往隔江山。

人来粉剩金残地，秋在黄花白雁间。有约虹桥买村酒，暮钟声裹别禅关。
赠黄愉
项安世（宋代）

三命盘中水火煎，五星局上计罗缠。
天公赋与元如此，历叟欺罗谓不然。
一纸向人胡似镜，平生惟尔直如弦。
更持居士鹿门去，欲献何人觅酒钱。
柬宣城俞用中兼贻郡守
汪广洋（明代）

闻君旅寓宣城日，绝似拾遗殊可怜。瘦蹇骑从官道侧，苦吟书遍草堂前。

孤撑老气陵严武，特立贫交许郑虔。郡中况有贤知己，应是时时送酒钱。
金刚随机无尽颂·非说所说分第二十一
释印肃（宋代）

即自谤如来，何因得辨才。
和风三二月，花发为谁开。
冬日美人蕉与池畔梅花对植偶作二首 其二
罗万杰（明代）

绿鬟朱靥自为春，妆罢从教晓露嗔。一夕寒飙连夕雨，可怜憔悴捧心人。
游中岩晴烟如春尤觉林壑之胜也
程公许（宋代）

晴岚暖翠中岩寺，十二年间得再游。
三笋龛深香不散，万松山拥雾人收。
鹫峰付嘱虽常住，雁荡经行岂易求。
欲识老师真面目，白云深处涧泉流。
和伯充兄唱酬二首一赠伯充一寄高仲贻 其一
苏过（宋代）

倦客难堪走世尘，空嗟林下见何人。坐令岁月徂清夜，梦想田何趁食新。

老境已侵无几发，垂堂共爱不赀身。一官聊为家山往，要看明年濯锦春。
长沙别李六侍御
贾至（唐代）

月明湘水白，霜落洞庭干。放逐长沙外，相逢路正难。

云归帝乡远，雁报朔方寒。此别盈襟泪，雍门不假弹。
洪子再示论诗之意答一首
苏籀（宋代）

文章三昧亦无多，甄品难甘状杜何。
撚脱髭须徒自哂，可怜弹铗为谁歌。
腐陈点化为珍玩，翡翠鹪鹩入罻罗。
拟续兰台快哉赋，后来作者岂容过。
林下十二子诗 丁子素
王十朋（宋代）

雨底含愁雪里芳，琉璃叶映小何郎。世人竞重熏笼锦，子素何曾怯瑞香。
如此江山 其二
冒殷书（清代）

双文若是无寻处，从今切莫乘兴。石黛迎觞，秋波射座，稍待须臾之顷。

商音甫定。觉烟树伤心，乱山枫暝。饯了行人，雁儿叫得寸肠冷。

多才偏惹懊恼，怪青天梦梦，终古难醒。潘岳牵情，阴铿饮泣，辜负名场称俊。

还多耿耿。叹诗到无题，有谁能咏。几个良宵，独挨清漏永。
献卢常侍
曹生（唐代）

拜玉亭前闲送客，此时孤恨感离乡。

寻思往岁绝缨事，肯向朱门泣夜长。
十刹海访无相上人适游方归以所画名胜巨册索题分拈得庐山杨子江黄河东海黄山云海严濑六幅 其三
纪坤（明代）

黄河天上来，一线落平地。俗手画波涛，妙手画其气。
永宁小园即事
羊士谔（唐代）

萧条梧竹下，秋物映园庐。宿雨方然桂，朝饥更摘蔬。

阴苔生白石，时菊覆清渠。陈力当何事，忘言愧道书。
酬王檐叔奉使江南访茶法利害见寄
王安石（宋代）

余闻古之人，措法贻厥後。
命官惟贤材，职事又留狃。
止能权轻重，王府则多有。
岂尝搉其子，而为民父母。
当时所经营，今十已毁九。
其一虽幸在，漂摇亦将朽。
公卿患才难，州县固多苟。
诏令虽数下，纷纷谁与守。
官居甚传舍。
位以声势受。
既不责施为，安能辨贤不。
区区欲捄弊，万谤不容口。
天下大安危，谁当执其咎。
劳心适有罪，养誉终天丑。
岂惟祖子孙，教戒及朋友。
贵者大其领，诗人歌四牡。
至尊空独忧，不敢乐饮酒。
哿矣富阡陌，哀哉此无糗。
乡闾人所怀，今或弃而走。
岂无济无术，使尔安畎亩。
故今二三公，戮尹思矫揉。
永惟东南害，茶法盖其首。
私藏与窃贩，犴狱常纷纠。
输将一不足，往往死鞭杻。
贩陈彼杂恶，强卖曾非诱。
已云困关市，且复搔林薮。
将更百年弊，谓民知可否。
出节付群材，询谋欲经久。
朝廷每若此，自可跻仁寿。
因知从今始，渐欲人财阜。
吾宗恢奇士，选使自朝右。
聪明谅多得，为上归析剖。
王程虽薄遽，邦法难卤莽。
愿君博谘诹，无择壮与考。
余知茶山民，不必生皆厚。
独当征求任，尚恐难措手。
孔称均无贫，此语今可取。
譬欲轻万钧，当令众人负。
强言岂宜当，聊用报琼玖。
长沙道上
戴复古（宋代）

诗情满天地，客梦绕潇湘。
何处桂花发，秋风昨夜香。
登山犹矍铄，照水见昂藏。
未了一生事，难禁两鬓霜。
曲倚
刘子翚（宋代）

器成因揉木，偃月势相侔。
适用形虽巧，论材性本柔。
倦凭观秘籙，趺坐接禅流。
莫效愚溪戮，时多曲似钩。
望故庐一首
周紫芝（宋代）

龟城去江，邈在一隅。我家龟舫，亦足轩渠。草耕木茹，瓮牖蓬枢。

有客二人，寔邀望舒。长须之奴，玉川之庐。何必仙去，方丈蓬壶。

何必校书，起居何如。无祸为福，徐行当车。我乎谁交，谁乎我徒。

春蛙嘈杂，夏木扶疏。大盗遽起，山摧海枯。我焚其巢，将焉适欤。

善刀而藏，为之踟蹰。望我故处，宛其在涂。我友云亡，云谁与娱。

愿洗甲兵，肉四海臞。奠我新宅，以饱三馀。
句
大闲（唐代）

霜沾草径寒风急，雁度秋林落叶频。
小雪
释善珍（宋代）

云暗初成霰点微，旋闻蔌蔌洒窗扉。
最愁南北犬惊吠，兼恐北风鸿退飞。
梦锦尚堪裁好句，鬓丝那可织寒衣。
拥炉睡思难撑拄，起唤梅花为解围。
游峡山飞来寺
彭维新（清代）

涧草沾泥涩，频疑过尘群。中峰时一雨，初地更层云。

磴仄藤根护，崖开树影分。香台行渐近，疏磬隔林闻。
罗浮杂咏 其一
屈大均（明代）

松风无大小，吹得石楼飞。一片水帘影，纷纷落翠微。

月为玉女镜，花是麻姑衣。寄语大蝴蝶，相迎羽客归。
池水观为政
林希逸（宋代）

笔落冰人语，霜凝照夜姿。平心长似水，观政可于池。

即彼挼蓝处，看渠据案时。清能见肝胆，烛可但须眉。

泥浊廉何有，泉贪饮自知。笑他浑数尺，谁道是吾师。
观韩玉汝胡人贡奉图
梅尧臣（宋代）

时世重古不重新，破图谁画四胡人。
臂鹰捧盘犀利水，铁锁师子同麒麟。
翘翘雉尾插头上，深目钜鼻青搭巾。
涂朱点绿笔画大，筋骨怒露蛮祠神。
茜袍白马韩公子，从何得此来秘珍。
定应海客远为赠，中国未睹难拟伦。
公子自言吴生笔，吴笔精劲瘦且匀。
我恐非是不敢赞，退归书此任从嗔。
龙江黄桓思出秋诗见质赋此以赠
成鹫（清代）

秋诗唱自梁郁洲，一时作者争波流。大为荐雷小叩缶，黄钟瓦波相应求。

老人老矣心未休，无端河西皆善讴。昨夜吟君十九秋，明月满天镫满楼。

照见五色花纹虬，此时此景谁同游。人如其诗清更幽，诗如其人彫且修。

当今风雅徒汗牛，珷玞什袭矜琛球。君有嘉谷方播耰，良田早种须晚收。

幸不揠苗助长如宋人者，与君努力耕春畴。
游金庭
刘旦（两汉）

衡岳真人称福地，南齐高士寄山河。
赤城仙去骑丹凤，墨沼人传咏白鹅。
一世风流俱寂寞，千年气象故嵯峨。
登临不尽怀人恨，唯有苍苍石可磨。
自方广冒雨过高台示德澜长老
邹浩（宋代）

云烟犹暝晓，杖屦已高台。眼向不危去，景从无外来。

巧将新水墨，洒出旧尘埃。携得还天北，晴时阔展开。
醉歌
陆游（宋代）

老夫樯竿插苍石，水落岸沙痕数尺。
江南秋尽未摇落，槲叶离离枫叶赤。
楚人自古多悲伤，道傍行歌犹感激。
野花碧紫亦满把，涧果青红正堪摘。
客中得酒薄亦好，江头烂醉真不惜。
千古兴亡在目前，郁郁关河含暝色。
饥鸿垂翅掠舟过，此意与我同凄恻。
三抚阑干恨未平，月明正照颓乌帻。
杂诗三首 其三
王良臣（金朝）

残阳收拾弟兄行，拣得机心不到卿。安置小奴今夜梦，芦花风细月如霜。
为晋宁诸子说春秋口占自笑四首 其二
王夫之（明代）

蠹死墨魂失，𪀝饥远视仍。纸窗钻不透，大扺是痴蝇。
都倅寿诗二首 其二
周紫芝（宋代）

文石班中侍从联，如公真合在甘泉。何由魏阙催归诏，未到荆州去路边。

分外寡求应是福，静中有寿不须仙。满斟玉色长生酒，烂醉庐峰五老前。
奉和圣制同二相南出雀鼠谷
张九龄（唐代）

设险诸侯地，承平圣主巡。东君朝二月，南旆拥三辰。

寒出重关朝，年随行漏新。瑞云丛捧日，芳树曲迎春。

舞咏先驰道，恩华及从臣。汾川花鸟意，并奉属车尘。
闭门闷坐感怀
敦敏（清代）

短檠独对酒频倾，积闷连宵百感生。近砌吟蛩侵夜语，隔邻崩雨角垣声。

故交一别经年阔，往事重提如梦惊。忆昨西风秋力健，看人鹏翮快云程。
送包通判兼寄滕季度
叶适（宋代）

风雨逍遥地，衙排印簏新。
钿车分路阔，宝瑟听歌频。
灯市晓侵月，花田晚占春。
却过张翰宅，方信有闲人。
句
李南阳（宋代）

朝冯玉几言犹在，夜启金縢事已非。
赠张绘秘教九题·诗筒
林逋（宋代）

唐贤存雅制，诗笔仰防闲。
递去权应紧，封回债已还。
带班犹恐俗，和节不妨山。
酒箧将书簏，谁言季孟间。
题巢父井亭
宋庠（宋代）

箕岭逃尧去不回，沈沈遗甃碧烟开。
廉泉让水犹堪贵，何况曾轻天下来。
戏谢师直
梅尧臣（宋代）

古锦裁诗句，班衣戏坐隅。
木奴今正熟，肯效陆郎无。
送柳录事赴梁州
岑参（唐代）

英掾柳家郎，离亭酒瓮香。折腰思汉北，随传过巴阳。

江树连官舍，山云到卧床。知君归梦积，去去剑川长。
登相国寺阁
刘商（唐代）

晴日登临好，春风各望家。垂杨夹城路，客思逐杨花。
次韵何寺薄闲咏
于石（宋代）

居喜山深人不知，凝岚空翠淡含辉。
隔林樵语惊猿去，倚石松枝碍鹤飞。
留客眠云听涧瀑，呼儿踏月扫苔矶。
冥心静坐勿轻出，门外藤萝露湿衣。
答赠公绰求猿
蔡襄（宋代）

子求穉猿书至闽，我说猿意持赠君。
吾州四面列岩巘，钜木轇赠凌氛氲。
结窠栽槛走疾置，十日可置澄江濆。
嗟邻庶品各有性，拘忧适喜无间分。
彼猿之类宅丘壑，爱恋深厚编前文。
戏禽虽传古仙者，射臂未许今将军。
朝栖乔木之苍莽，夕饮幽涧之潺沄。
山空月明一长啸，商船海上迎风闻。
君家东园岂不美，桧竹翠密兰茝薰。
斯猿傥忆故时侣，举首断隔千重云。
纵之不遣乃得所，推夫此理惠泽雰。
令吾郡邑决笼柙，蹄者奔逸羽者翂。
因观微物通万化，譬诸献鹄良有云。
蜗壳为史廷直题
沈周（明代）

不知小隐计如何，蛮触无争所乐多。身外乾坤等虚壳，窟中风月是行窝。

长笺旧稿诗黏壁，痴笔新图墨满螺。想得盘旋似盘谷，白云春梦有仙婆。
夏夜闲书
寇准（宋代）

雨濛村落野梅黄，茅阁长吟水气凉。幽鸟远声来独树，小荷疏影占前塘。

闲心终不忘鱼钓，澹水真宜习老庄。报国自知无世用，烟蓑何日卧清漳。
狱中集古十六首　东岩同扉 其十三
韩邦奇（明代）

潜虬隐尺水，海鸟知天风。霜鬓两边白，出门悲路穷。
次韵怀公覆
张诩（明代）

肯将英妙伴虚名，相对湖亭一榻清。稍带醉容非恶客，绝无尘地是蓬瀛。

贫交半逐春云散，钓舫空萦夜月明。蚤晚朱陵吾放步，问君还许共西行。
游灵岩赋得越来溪
高启（明代）

越女游未去，越兵嗟已来。
青山旧溪上，无复见楼台。
过客空惆怅，荷花秋自开。
自槜李至毗陵道中
杨冠卿（宋代）

极目云天意已舒，迎人草树绿扶疏。
望中孤塔松江近，便有小船来卖鱼。
送董邵南游河北序
韩愈（唐代）

燕赵古称多感慨悲歌之士。董生举进士，屡不得志于有司，怀抱利器，郁郁适兹土。吾知其必有合也。董生勉乎哉！

夫以子之不遇时，苟慕义强仁者，皆爱惜焉。矧燕赵之士出乎其性者哉！然吾尝闻风俗与化移易，吾恶知其今不异于古所云邪?聊以吾子之行卜之也。董生勉乎哉！

吾因子有所感矣。为我吊望诸君之墓，而观于其市，复有昔时屠狗者乎？为我谢曰：“明天子在上，可以出而仕矣。”
闻杨大受凌吉叟吴次山诸友讣音有感二首
仇远（元代）

落落霜余树，疏疏晓后星。
经年才契阔，故友半凋零。
有梦怀风采，何人作墓铭。
老孤无限泪，空望浙山青。
侄淑远游不得书
戴复古（宋代）

客梦江湖远，穷居骨肉离。
尺书无寄处，中夜不眠时。
念尔衣裘薄，满怀风露悲。
狂游断消息，深负竹林期。
李总干遗诗十四句师於一句之下加颂七句
释印肃（宋代）

朝朝去礼拜，谁识丹霞在。
打倒木佛烧，院主反招罪。
得相而无相，参方会不会。
如来非大身，老卢快踏碓。
柳敬亭说书行
汪懋麟（清代）

田巴既没蒯通死，陆贾郦生呼不起。后人口喫舌复僵，雄辨谁能矜爪觜。

吴陵有老年八十，白发数茎而已矣。两眼未暗耳未聋，犹见摇唇利牙齿。

小时抵掌公相前，谭玄说鬼皆虚尔。开端抵死要惊人，听者如痴杂悲喜。

盛名一时走南北，敬亭其字柳其氏。英雄盗贼传最神，形模出处真奇诡。

耳边恍闻金铁声，舞槊横戈疾如矢。击节据案时一呼，霹雳迸裂空山里。

激昂慷慨更周致，文章仿佛龙门史。老去流落江左间，后来谭者皆糠秕。

朱门十过九为墟，开元清泪如铅水。长安客舍忽相见，龙钟一老胡来此。

剪镫为我说《齐谐》，壮如击筑歌燕市。君不见原尝春陵不可作，当日纷纷夸养士。

鸡鸣狗盗称上客，玳瑁为簪珠作履。此老若生战国时，游谭任侠差堪比。

如今五族亦豪侈，黄金如山罗锦绮。尔有此舌足致之，况复世人皆用耳。

但得饱食归故乡，柳乎柳乎谭可止。
丁卯上元灯夕
晏殊（宋代）

百万人家户不扃，管弦灯烛沸重城。
游车正满章台陌，为报天鸡莫浪鸣。
奉和司封使君春日回文之作
朱长文（宋代）

佳景更同民共乐，俊髦皆集盛飞觞。
花随客醉还成句，柳赠人行欲断肠。
斜月上时霞散绮，暖风来处寝凝香。
华年惜过须心赏，富贵丛身逼鬓霜。
过澶魏被水民居二首之一
贺铸（宋代）

带沙畎亩几经淤，半死黄桑绕故墟。
未必邻封政如虎，自甘十室九为鱼。
题祝道士房
曾巩（宋代）

悠悠行处是风波，万事万惊久琢磨。
心逐世情知龃龉，身求闲琢恐蹉跎。
功名自古时应少，山水输君乐最多。
争得有田收迹去，比中文酒数经过。
雪中讲堂赐酒二首 其一
杨万里（宋代）

玉果金柈码碯觞，春坊传令赐云浆。雪中上马浑如梦，一片飞来醉面凉。
黄楼歌
贺铸（宋代）

君不见熙宁丁巳秋，灵平未塞河横流。
澶漫势欲浮东州，斯人坐有为鱼忧。
当时贤守维苏侯，厌术不取三犀牛。
跨城迢嶢起黄楼，五行相推土胜水，鼍作鼋惊走鞭箠。
三丈浑流变清泚，南来船车鷁衔尾。
使君登览兴如何，舞剑吟笺宾从多。
水平照影见雁下，山空答响闻渔歌。
楼下汀洲长芳草，一麾南出彭门道。
昨日春游咏白苹，後夜秋风悲鹏鸟。
黄冈汝海心悠哉，青衫白发多尘埃。
采菱伎女今何在，骑竹儿童望不来。
望不来，碧云明月长裴徊。
忆秦娥·阑干侧
王千秋（宋代）

阑干侧。当时我亦凝香客。凝香客。而今老大，鬓苍头白。扬州梦觉浑无迹。旧游英俊今南北。今南北。断鸿沈鲤，更无消息。
次友游宣岩韵
洪刍（宋代）

攀跻来借一枝筇，幽讨深行极半峰。路侧似逢居士屩，岁寒空老大夫松。

林间突兀森蹲虎，门外坡陀偃卧龙。引水作帘真酷似，涓涓初不异秋冬。
水龙吟·登建康赏心亭
辛弃疾（宋代）

楚天千里清秋，水随天去秋无际。遥岑远目，献愁供恨，玉簪螺髻。落日楼头，断鸿声里，江南游子。把吴钩看了，栏杆拍遍，无人会，登临意。(栏杆 一作：阑干)
休说鲈鱼堪脍，尽西风，季鹰归未？求田问舍，怕应羞见，刘郎才气。可惜流年，忧愁风雨，树犹如此！倩何人唤取，红巾翠袖，揾英雄泪！(脍 同：鲙)
朱子庵
宋煜（宋代）

仙人自昔好楼居，怪石棱层倚碧虚。
见说通天中有路，世间何处觅飙车。
妇病自春晚始剧至六月四日竟不复生感触所缘记以哀响都得二十三章焚之榇前以代诔哭 其五
姚燮（清代）

嫁夫莫嫁客，古语信所知。出门我何慰，慰汝家能持。

每归视汝我，量汝腰带围。腰带但有减，容我但有衰。

带减我复衰，衰减知为谁。苦汝操作劳，甚之远道思。

汝身纵金石，亦当消铄之。使汝至斯极，对汝还何辞？
咏史诗。延平津
胡曾（唐代）

延平津路水溶溶，峭壁巍岑一万重。

昨夜七星潭底见，分明神剑化为龙。
王传岩起乐斋
吕本中（宋代）

人生各有乐，所乐故不同。吹竽与击缶，同在可乐中。

孰能识至乐，不计穷与通。颜子在陋巷，肯忧家屡空。

朝从圣师游，暮归无近功。忽然若有合，此乐固无穷。

当时二三子，因之开蔽蒙。君生百世下，久已闻其风。

端居有遐想，客至聊从容。四壁倚蓬蒿，万卷蟠心胸。

回视世所求，天道迷西东。此乐既不远，欲往吾其从。
书与士瞻上人十首
仇远（元代）

嬾学羊裘汉子陵，亦非解印晋渊明。
好山好水恒相对，浮利浮渊不愿争。
诗酒每寻朋友共，山园都付子孙耕。
野心直与闲云似，却笑孤云出岫轻。
用前韵呈史绣使
赵汝腾（宋代）

吁嗟肤使襟期厚，来雇陈人老鬓班。
席地樽开樵舍畔，停云兴在玉柯间。
不知天上皇华贵，也共山中半日閒。
好向金门领名胜，独留一叟弄潺湲。
瑞鹤仙 上高节度寿
王寂（南北朝）

辕门初射戟。看气压群雄，虹飞千尺。青云试长翮。

拥牙旗金甲，千髯横策。威行蛮貊。令万卒、纵横坐画。

荡淮夷、献凯归来，斗印命之方伯。

赫赫。功名天壤，历事三朝，许身忠赤。寒陂湛碧。容卿辈，几千百。

看皇家图旧，紫泥催去，莫忘樽前老客。愿年年、满把黄花，寿君大白。
寄献润州赵舍人
王禹偁（宋代）

南徐城古树苍苍，衙府楼台尽枕江。
甘露钟声清醉榻，海门山色滴吟窗。
直庐久负题红药，出镇何妨拥碧幢。
闻说秋来自高尚，道装筇竹鹤成双。
吴姬行为四明沈嘉则买妾赋
张元凯（明代）

吴姬二八颜如花，翠帷珠箔藏卢家。暂许春风吹裙带，未容燕子窥窗纱。

妆台才掩临窗绣，皓腕霜明映罗袖。蛾眉效月一痕新，柳腰学舞三眠瘦。

瘦减腰肢似沈郎，当年未许嫁王昌。不识红妆堪换马，但知绿绮可求凰。

遨游忘草郊居赋，江城花县啼莺路。鹴裘时解茱萸湾，画舸偏经桃叶渡。

吴阊新水泛双鸳，丽藻文漪锦浪翻。毫端幻出花千树，剩得娇枝解语言。

含娇含态情难说，为雨为云梦无歇。巫山峡绕曹娥江，襄王台在禹王穴。

采莲越女湿绡衣，短棹穿花过钓矶。瞥见吴姬不相识，恍疑洛水神仙归。

约开莲叶隔花语，为问馆娃宫几许。依依杨柳苧萝村，此是西家捧心处。

错落明珠吐凤钗，陆离端锦合欢裁。昔时越艳归吴去，今日吴姬入越来。

甬东山水蓬莱岛，朱颜绿鬓同偕老。风流愿比贺季真，镜湖春色年年好。
蓝田溪杂咏二十二首。石上苔
钱起（唐代）

净与溪色连，幽宜松雨滴。谁知古石上，不染世人迹。
金丹诗诀 其五十七
陈楠（宋代）

大药须凭神气精，采来一处结交成。丹头只是先天气，鍊作黄芽发玉英。
无为子六年官太常江上耆老思得一见门人求京师名笔传写以归因题之云
杨杰（宋代）

江南江北白云堆，试共幽人一展开。向道无为老居士，拟归先遣化身来。
句
曾季貍（宋代）

悠悠造物何所为，贤愚共滞令人悲。
男儿不恨功名晚，功名必在老大时。
和令公问刘宾客归来称意无之作
白居易（唐代）

水南秋一半，风景未萧条。皂盖回沙苑，蓝舆上洛桥。

闲尝黄菊酒，醉唱紫芝谣。称意那劳问，请钱不早朝。
向年舟自三山上延平和人韵两绝
朱槔（宋代）

春江一月困扬舲，醉梦无人与唤醒。
欲识故交金石处，相逢诗里眼犹青。
佳人春思
王镃（宋代）

垂鬟不语立花阴，忽向东风泪满襟。长记湖边寒食节，柳丝曾折赠同心。
蔬圃绝句
陆游（宋代）

百钱薪买绿蓑衣，不羡黄金带十围。
枯柳坡头风雨急，凭谁画我荷鉏归？
闻五月八日宸翰口号十首
刘克庄（宋代）

物色桐江垂钓客，招延商岭茹芝翁。
永歌帝阁薰弦里，密启词垣夹袋中。
葛镜桥
莫友芝（清代）

夹立两崖如削成，俯窥江水黯无情。浮梁喜踏鼋鼍出，绝岸仍穿虎豹行。

云贵即今添小驿，偏沅自昔苦南征。独怜仗节题桥客，翻让区区葛镜名。
观浩斋杨先生偕后溪刘先生白鹤魏校书潼川南
程公许（宋代）

一日不见如三秋，人如湘浦春风楼。
危途崔嵬坂九折，万事变灭水一沤。
我公方寸湛古井，砥柱四海之颓流。
艺兰九畹媚幽处，公暇独立谁为俦。
畏虎一悟真知说，亡羊不向诸子搜。
默参邹轲论直养，长与潜圣同四忧。
绣衣方看霄汉立，青去忽赋泛滥浮。
平生得趣稽古乐，如水赴海无时休。
考盘棲包书万卷，有意晚岁专一丘。
时无子西赋招隐，贪伴渔翁归钓涪，
涧瀍脉络元不断，洙泗气象端可侔。
身縻简书去无繇，夜梦策蹇霜满裘。
悠悠底是归宿处，愿闻一语归而求。
勇撤皋比谁复见，订顽之训万古留。
篆书为公揭素壁，千里寺寄宽离愁。
玄关道秘杳莫授予，玉钥为我一启不。
题外甥杨克一诗篇末
张耒（宋代）

十年不复上天津，闲却西都几度春。
里巷梦中迷向背，山河句里见精神。
艺成斧凿真须弃，学富篇竟自不贫。
莫倚咏儿兼赠妇，须知渐与老为邻。
张伯永和诗以仆送笋减于常年复用韵以调一笑 其一
赵蕃（宋代）

竹薄方思渐补锄，笋时可得尽驱除。此生已负管城债，计且不悛真个疏。
至兴国军
王十朋（宋代）

一宿真如饮渫泉，钟声催上渡头船。夜来一雨湖光好，拟把穷愁洗富川。
黄州赤壁下
项安世（宋代）

杜牧谈兵语未公，都将事业付东风。
三江不见刘玄德，已觉曹瞒在掌中。
送裴中丞赴华州
姚合（唐代）

我梦何曾应，看君渡浐川。自无仙掌分，非是圣心偏。

径草多生药，庭花半落泉。人间有此郡，况在凤城边。
修塔
释居简（宋代）

许玄度至歌来暮，多宝尊临便放光。况是太平无事日，人中王敬法中王。
白河
恩华（清代）

饮马河流没马蹄，轻风吹浪听澌澌。龙沙古渡余磷火，鳞瓦前村忘鼓鼙。

落日尚疑旗影动，角声凄。昔时战垒今何在，叱犊春畴雨一犁。
茂陵徐生歌
刘攽（宋代）

茂陵徐生老且迂，一心区区长信书。拜章北阙三待报，意欲霍氏安无虞。

那知世主心不同，积恶未极难为功。徙薪曲突事不尔，壮侯几人能受封。

高岸为谷邱渊移，鲁酒之薄邯郸为。人生决己各以时，旧意望君君不思。
李得全家赏蔷薇
胡粹中（明代）

不喜寻花柳，生憎泥酒杯。因君以文会，老我亦能来。

未数金钱菊，休誇蜡瓣梅。东山不到久，几度为谁开。
十三日晨起霜
朱熹（宋代）

北渚无新梦，南山有旧台。端能成独往，未肯遽空回。

磴滑新经雪，林深不见梅。急须乘霁色，何必散银杯。
神士赋歌
李谧（魏晋）

周孔重儒教，庄老贵无为。二途虽如异，一是买声儿。

生乎意不惬，死名用何施。可心聊自乐，终不为人移。

脱寻余志者，陶然正若斯。
二月八日以藉田职事雪中至郊外归过美之题于屋壁
赵鼎臣（宋代）

簿领劳人不少休，暂因王事得抽头。不辞出郭辛勤去，聊作寻春烂漫游。

酒兴欲狂无客唤，雪花方急被风收。銮舆不日临千亩，郁郁天田瑞气浮。
小师写真请赞
释绍昙（宋代）

眉似箒粗，面如漆墨。
人道慈悲，谁知恶毒。
蒿篱关猛虎，宽处有威。
笔管养苍龙，直中藏曲。
喜臧仓沮，不遇鲁侯。
忍伯夷饥，不食周粟。
夜别韦司士
高适（唐代）

高馆张灯酒复清，夜钟残月雁归声。
只言啼鸟堪求侣，无那春归欲送行。
黄河曲里沙为岸，白马津边柳向城。
莫怨他乡暂离别，知君到处有逢迎。
问寇校书双溪
王维（唐代）

君家少室西。
为复少室东。
别来几日今春风。
新买双溪定何似。
余生欲寄白云中。
病中绝句
范成大（宋代）

病中心境两俱降，犹忆江湖白鸟双。
一夜雨声鸣纸瓦，听成飞雪打船窗。
菩萨蛮
萧元之（宋代）

断红流水香难觅。行云一去无踪迹。杨柳漫遮阑。闲愁付远山。

踪筝弹未了。倚柱人空老。青子摘来酸。酸心有几般。
梦
钱谦贞（明代）

欲辨今亡孔与黄，乃占未卜是何祥。
鹿蕉覆处难分郑，蝴蝶飞来已化庄。
树底君臣浮绿蚁，枕中勋业饭黄粱。
唯应一笑希夷叟，尘世茫茫叹夜长。
有感
袁说友（宋代）

万事缘憎爱，孤衷只惷愚。
归与乖俗好，老矣误时须。
举世冲霄鹄，何人滥吹竽。
穷通一不问，无复鬼揶揄。
马上望盘山
张廷玉（清代）

朔风栗烈近重关，风卷冰花点鬓斑。笑我未忘丘壑兴，荒烟残雪望盘山。
夜自叔祖北园归
张镃（宋代）

夕霭生凉竹径迂，快风吹马出通衢。
疎星落落边城阙，击鼓阗阗杂笑呼。
竟日浪追河朔饮，几时真在辋川图。
归来小憩松棚下，绕烛飞虫索扇驱。
题采菊图 其一
韩驹（宋代）

黄菊有何好，且寄平生怀。遇酒兴不浅，无酒意亦佳。

此理谁复明，自昔寡所谐。空馀采菊图，寂寞悬高斋。
琴曲歌辞。明妃怨
杨凌（唐代）

汉国明妃去不还，马驼弦管向阴山。

匣中纵有菱花镜，羞对单于照旧颜。
哀宫保九峰翁 其一
林俊（明代）

暮年相见本无期，起落新朝两旧知。悔却班行催老大，转于床褥话分离。

昔怀有泪金曾铸，远讣无音鹤尚疑。一老典刑中外望，恤恩非为郢人私。
古诗四首奉寄陈宗之兼简敖臞翁
陈鉴之（宋代）

亭亭会山阁，西面秋澄鲜。
盘礴一代英，披衣俯飞鸢。
迩来几星聚，清樽压云烟。
九转奇诀快，分惠毋独仙。
诸同社期集梅夹坞余以公阻弗克赴
卢龙云（明代）

春色满近郊，徘徊堪寓目。松柏夹道周，禅宇敞虚谷。

结伴探梅夹，览历遍林麓。草木皆向荣，香雪独芬郁。

冷蕊点疏枝，清赏递相逐。姑射有仙姿，皎洁如冰玉。

瑶台本淡妆，铅华不染俗。而我尘俗婴，遥望隔山曲。

家傍罗浮村，万树带晴燠。庾岭先南枝，冲寒媚朝旭。

看去乱乡愁，未必娱心目。东阁似扬州，诗兴但潜触。
题使园眄柯亭
释德洪（宋代）

吏散东园胜践多，落花起舞鸟能歌。故应毛颖曾同泛，不独龙文惯自磨。

弄影风枝空掩冉，困人天气近清和。倚栏欲去犹回首，奈此霄晴月色何。
晓行
赵文（宋代）

篮舆拂清露，亦有山花香。
平生懒早起，催盥方倒裳。
不知九州晓，有此清风凉。
雪诗八首
苏轼（宋代）

石泉冻合竹无风，夜色沉沉万境空。
试问静中闲侧耳，隔窗撩乱扑春虫。
文之雪霰落砚诗戏用其韵
张扩（宋代）

玄璧无尘中作泓，偏宜净几集飞霙。柳花可染巳无迹，鹄羽不黔如幻成。

小试桑根犹耿介，结为冰面更晶明。痴儿呵冻为渠赋，费尽壶中墨客卿。
次韵
郑思肖（宋代）

冥迷江树外，一鸟破云还。雨雪乾坤变，干戈笔砚闲。

命于时不偶，心与道相关。终见二三月，花边展笑颜。
送陈给事帅四川
喻良能（宋代）

礼乐诗书一世英，碧油青鬓二难并。
惯看词翰流三峡，剩有精神驱五兵。
暂向坤维聊镇抚，却归天阙致升平。
明年春水如天日，彩鹢乘风向帝京。
和李相公初归平泉过龙门南岭遥望山居即事
刘禹锡（唐代）

暂别明庭去，初随优诏还。曾为鹏鸟赋，喜过凿龙山。

新墅烟火起，野程泉石间。岩廊人望在，只得片时闲。
巴陵怪风行
黄承吉（清代）

吾闻帝子之出恒飘风，今来正值风交通。踉砀天吴夜不息，银值雪貘抟虚空。

虚空震感无声入，撇擘撞舂万舟急。撞欲崩摧撇欲流，擘如相掎舂相袭。

舟人黑暗竞凌波，腰系樯绳仗樯立。引长抛重百难施，绠似云连铁山集。

我船三荡不可支，欲离所傍愁无依。风威况是离不得，斡旋实赖能工师。

洞庭春雨连天涨，激切飞廉怒相向。水势今宵尽却回，湘源却恐生波浪。

少妇无端觏此惊，牵裾坐对可怜生。瞪然仆婢更何事，如此风波宁可行。

呜呼人生岂不怀乡里，薄宦偏羁二三子。一夜心旌百丈悬，梦回错认蛟宫里。
督觉际植花 其二
郑清之（宋代）

兄弟梅矾是水仙，曝根向暖种宜先。银台金盏惟须酒，不可无渠对雪天。
戏书送澹山入院 其一
钱伯言（宋代）

云本无心出岫，水岂有意趋东。势或使之然者，何妨巾拂谈空。
合涧桥步月
史夔（清代）

门闭乱山高，月出万象杳。揽衣步岩际，俯视群木杪。

霜黄树色暗，地白人影小。湖光远蒙蒙，巢鹤近了了。

猿啼晚更急，虎迹寒觉少。还归冷泉亭，会待山月晓。
桂枝香 古镜
俞琬纶（明代）

张郎一去，君且代郎看，双蛾解理。赠别踌躇，不忍把君分碎。

问容颜、君独知憔悴。受多磨，与君无异。广寒三五，嫦娥愁向，却元自己。

晴空里，似丹青点缀。个中小小，洞天深处。背地沉迷，形影都无据。

怜君自为分明累，贮尽了、汉宫人泪。架罢妆残，瞥然收却，远山横翠。
游禹庙
陈起（宋代）

何期来此地，重谒告成祠。
菲饮泉堪酌，桐棺事莫知。
蟾分丹桂影，龙矫老松枝。
拂石寻遗字，苔荒大业碑。
雍雍者鸿十六章 其五
黎景义（明代）

人亦有言，畴烈匪雪。畴皓匪月，侯我慈闱。烈亦时雪，皓亦时月。

畴曰荼苦，其甘可啜。苦亦多年，庶几则悦。
西溪水宿
程梦湘（清代）

残月下柁楼，鸣禽破幽寐。露稀天益澄，水远星初坠。

迟明启篷窗，峭寒袭布被。时有微风来，芦苇响清吹。

水花不知名，轻盈送香气。渺矣孤客怀，于焉发遐思。
陈君举既亡注文子携其所作春秋后传及送行诗
楼钥（宋代）

名盛望尤备，枝披实亦繁。
无由究贤业，犹幸立斯言。
书在经逾显，人亡道更尊。
九京如可作，与子共南辕。
送人归渤海
郑善夫（明代）

尔去秦台上，秦台秋正繁。城深渤海郡，草歇乐陵原。

蓬阁风云至，若华波浪翻。看君有道气，早晚共腾骞。
圣泉寺歌
靳荣藩（清代）

圣泉古寺烟波里，规矩双亭凌空起。怪石㟏岈吐幻云，游鱼拨剌跃清水。

忆昔巴渝太守贤，佐以司马沧州李。公余飞盖时来游，指点亭台赋燕喜。

太守迁擢感沧桑，司马青衫欲断肠。荷叶田田留败苇，雕栏曲曲剩方塘。

矩亭零落规亭改，空余佛刹尚爽垲。载酒宾从旧已非，种桃道士竟谁在。

我来信宿向寺中，蒹葭苍苍万事空。君不见池上生祠今非昔，已写汉前将军额。
三瑞堂
洪适（宋代）

久矣驰魂梦，今登三瑞堂。故山有乔木，近事话甘棠。

展骥惭充位，占熊忆问祥。白云留未去，极望是吾乡。
水龙吟•吴宁周席上作
彭孙遹（清代）

画堂春静莺花丽，珍重为开嘉宴。金盘荐处，楚酪琼羞，吴羹雪片。

曲按檀槽，词翻玉茗，歌喉清啭。叹经年作客，销魂此际，不觉奈何频唤。

帘幕高张庭院。又火树、银花开遍。促坐藏钩，分曹戏彩，杯行无算。

小器易盈，一时沉顿，玉山将断。记醉中上马，明河欲堕，横参初转。
相和歌辞。大堤曲
杨巨源（唐代）

二八婵娟大堤女，开炉相对依江渚。待客登楼向水看，

邀郎卷江临花语。细雨濛濛湿芰荷，巴东商侣挂帆多。

自传芳酒涴红袖，谁调妍妆回翠蛾。珍簟华灯夕阳后，

当炉理瑟矜纤手。月落星微五鼓声，春风摇荡窗前柳。

岁岁逢迎沙岸间，北人多识绿云鬟。无端嫁与五陵少，

离别烟波伤玉颜。
晚兴
白居易（唐代）

极浦收残雨，高城驻落晖。山明虹半出，松暗鹤双归。

将吏随衙散，文书入务稀。闲吟倚新竹，筠粉污朱衣。
乌沙夹阻风
黎廷瑞（宋代）

黄沙满江日色薄，北风吹天云欲落。
鱼龙贾勇气凌人，八月海风无此恶。
书生性命可轻试，拿舟早傍沙湾泊。
嵯峨万里下水船，搥鼓张帆无奈乐。
篙师瘦坐攒两眉，羡彼何速嗟我迟。
玄冥行权故应尔，速何足喜迟何悲。
一年三百六十日，须有一日顺风时。
乘流遇坎姑听之，涛山雪屋方堪诗。
荔枝堂夕眺三首 其一
杨万里（宋代）

夕峰褪日半钲多，秋汉吹云一絮过。寂寂庭松今两月，鹤雏去尽只留窠。
画堂春 春暮病起即事
赵友兰（清代）

卖花声过粉墙东。唤回春梦惺忪。轻寒侧侧睡犹浓。

日上帘栊。

病久味参黄蘖，愁浓怯对青铜。海棠狼藉夜来风。

满径残红。
严公厅宴，同咏蜀道画图（得空字）
杜甫（唐代）

日临公馆静，画满地图雄。剑阁星桥北，松州雪岭东。

华夷山不断，吴蜀水相通。兴与烟霞会，清樽幸不空。
送吴待制中复知潭州二首
苏洵（宋代）

十年尝作犍为令，四脉尝闻愍俗诗。
共叹才高堪御史，果能忠俗致戎麾。
会稽特欲荣公子，冯翊犹将试望之。
船系河堤无几日，南公应已悭来迟。
何处难忘酒和白乐天二首 其一
谢士元（明代）

何处难忘酒，元宵午夜天。星灯交灿烂，人月斗婵娟。

巷陌联车骑，楼台咽管弦。此时无一盏，奚以庆新年。
送晁奉议高邮判官
陈师道（宋代）

公族仍前辈，都城早与游。
士穷须禄食，才大岂身谋。
雪岭无归鸟，冰河有去舟。
平生湖海意，不为有鱼留。
赴杭州重宿棣华驿，见杨八旧诗，感题一绝
白居易（唐代）

往恨今愁应不殊，题诗梁下又踟蹰。

羡君犹梦见兄弟，我到天明睡亦无。
中使传宣二月一日史院赐御筵某亦预召作七言呈禹玉真孺景仁三内翰
刘敞（宋代）

虞书纪典上稽唐，鲁史传经近属商。刻玉春山瞻气象，积星东属聚钩芒。

朝思膏饫欢情洽，天令中和尽刻长。虽引客卿讥子墨，翰林还许望清光。
寄题喻叔奇国傅郎中园亭二十六咏水乐
杨万里（宋代）

渠水来从林外泓，水知湖近各争鸣。
何人月下携枯木，写取穿云落涧声。
瞿塘峡口
樊泽达（清代）

谁凭霄汉劈青苍，天险由来古战场。八阵风云连滟滪，三巴门户锁瞿唐。

乌蛮塞远江流合，白帝城高草木荒。峡路愁人从此始，哀猿啼处过飞航。
送王季德提刑宝文少卿
杨万里（宋代）

宝储依旧接英游，璗节何曾远藻旒。
卿月使星银汉晓，绣衣彩服太湖秋。
豺当道上狐何问，鹰击霜前免已愁。
火急平友供一笑，紫荷玉笋待君侯。
舟中望罗浮
郭传昌（清代）

上不见到惠州，下不见到广州。彼何山哉罗与浮。

吾闻罗浮之山，古称第七洞天三十一福地，葛洪于此神仙求。

神仙羽化衣亦化，洞中胡蝶盈千头。又闻赵师雄，天寒日暮山中留。

淡装素服见彼美化身，果是梅精不二山合离风雨会，四百馀峰奇景难具搜。

通人畸士绝罕至，大苏以外空千秋。吾今忝为罗浮长，此福谅自前生修。

不然浮沈宦海岁十稔，敢望名山境内为诸侯。山中梅花正透发，可惜匆匆未暇开心眸。

忽如山灵招手语，今者不乐逝者休。簿书兀兀事鞅掌，物外那得閒身抽。

吾狂掉头固弗信，一官未必如累囚。平生足迹半天下，岂其兹山咫尺悭敖游。

但蕲从公黾勉政多暇，四方无事民无偷。就难竟著谢公屐，亦宜轻舁占城兜。

摩崖大书勒文字，往来毋作名山羞。
再题青城山
范成大（宋代）

万里清游不暇慵，双旌换得一枝筇。
来从井络直西路，上到江源第一峰。
海内闲身输我佚，山中佳气为人浓。
题诗试刻岩前石，付与他年苏晕重。
白藕
黄文度（宋代）

白藕花前一信风，飒然吹雨到梧桐。
可怜一段凄凉意，并入西窗客梦中。
正言田学士况书言上庠祭酒厅北轩予所种竹滋茂
宋祁（宋代）

昔承上庠乏，莳竹北堂轩。饬吏勤浸灌，冉冉荣孤根。

日晏到官下，对赏忘尘喧。海月影宵戺，天风籁晨颠。

去年主人斥，负谤为淮藩。后来异好尚，欲诿不敢宣。

何幸觏时哲，乃加封殖恩。千里走书驿，语竹遥相存。

不才好冷局，异日期归旋。千万屏剪伐，勿令孤愿言。
挽楼枢密二首
吴芾（宋代）

耆旧凋零久，惟公作世程。
险夷全一节，终始保荣名。
二府勋庸著，三州政绩成。
十连方倚重，何遽掩佳城。
月临关
胡仲弓（宋代）

长笛一声天地寒，不堪回首月临关。
山河不二无全影，莫说前头桂可攀。
白菊
徐灼（宋代）

洗尽华妆绝点尘，独留清节遍芳畛。粉香欲混穿花蝶，径窄时迷送酒人。

霜蘸枝头添色相，月窥篱眼见精神。化工岂是无渲染，要替秋容一写真。
杂曲歌辞·春江曲
郭元振（唐代）

江水春沉沉，上有双竹林。
竹叶坏水色，郎亦坏人心。
岳忠武王旧战场
任映垣（清代）

寻芳侧帽行南部，百合场边地势开。猿鹤有情秋正老，储胥无垒迹难灰。

浮云影卷三军去，木叶声酣万马来。村畔牧童横短笛，精忠说罢说奸回。
閒居六咏·夜坐
岳珂（宋代）

一窗凉浸月，四壁息闻雷。
铜漏水仍滴，金炉香未灰。
徘徊听蛩远，熠燿逐萤来。
看剑挑灯久，谯城角引梅。
题弼侄山水 其四
杨士奇（明代）

家住清溪上，山光满竹林。共怜簪组累，徒系故园心。
折杨柳
张守谦（明代）

何处垂杨柳，边城万里天。青飘云外湿，翠压雾中鲜。

粉黛愁霜落，红颜损塞烟。有无肠苦断，扳折付幽燕。
咏菊八首 其七 紫金团
管讷（明代）

一簇奇花上苑栽，綵云堆满辟寒台。应将重价论千饼，买断秋光二色开。
美人十八首 其十七 帐下
李振钧（清代）

曾闻教战说吴宫，桴鼓亲操赋小戎。不是将军偏重色，直教娘子亦称雄。

挥戈笑怯柔腰颤，擐甲妆严汗粉红。兵气难扬歌欲阕，空怜垓下大王风。
檥舟广津门外作
贺铸（宋代）

彩蝀桥西七日留，几回回首凤皇楼。
如何一叶扁舟里，载得离人万斛愁。
次韵牧庵禅师持公见贻一首
刘一止（宋代）

衲底摩尼直万金，半生空探九渊寻。波离忏罪何名罪，老可安心不见心。

碧涧寒泉流自古，斋厨煮菜味常今。牧庵已断人牛迹，纯白何妨黑半侵。
次韵宾旸张考坞观茶花
方回（元代）

头上漉酒巾，吹风行攲斜。野径政自稳，世途殊未涯。

礼能致商皓，势足屈孟嘉。君身独自由，时到山人家。

播植话禾稻，绩纺询桑麻。侧闻此一坞，村酤亦易赊。

芙蓉万红萼，锦绣纷交加。掉头不肯顾，特往观茗葩。

嗅芳摘苦叶，咀嚼香齿牙。榷利至此物，谁为疲氓嗟。
分韵得两字
王十朋（宋代）

官舍苦炎热，贡闱快虚敞。急呼玉友生，闲共同僚赏。

堂成桂植万，堤就池分两。莲开花并蒂，荔擘珠在掌。

诗句听细论，尘襟发清爽。行矣北归翁，山林起遥想。
种松先公墓下
方岳（宋代）

一壑风衰二十秋，俯行诘曲翳松楸。
冢前无路草欲没，泉下有知山亦愁。
翁仲不言关气运，衣冠如在想神游。
何年夹道虬龙侣，泪湿春泥儿白头。
韬光山中杂诗 其五
高攀龙（明代）

时穿深竹坐，人境忽如失。落日照前山，松间一僧出。
过浯溪观中兴磨崖因成一绝
李若虚（宋代）

元颜文字照浯溪，神物於今长护持。
崖边尚有堪磨处，留刻中兴第二碑。
赠茅也休 其一
王谌（南北朝）

逢人说也休，举世任沉浮。清磬野云晓，素琴山月秋。

诗材频料理，世事不经求。每向沧波上，时时戏鸭鸥。
怀黄徵士观复
孙蕡（明代）

积翠西南天柱峰，中天仿佛玉芙蓉。时清有客歌鸣凤，地僻无人见卧龙。

白璧明珠淹下国，丹崖绿壑寄高踪。匡时正有丘园念，几欲驰书道莫从。
赠王僧孺诗
任昉（南北朝）

惟子见知，惟余知子。观行视言，要终犹始。敬之重之，如兰如芷。

形应影随，曩行今止。百行之首，立人斯著。子之有之，谁毁谁誉。

修名既立，老至何遽。谁其执鞭，吾为子御。刘略班艺，虞志荀录。

伊昔有怀，交相欣勖。下帷无倦，升高有属。嘉尔晨灯，惜余夜烛。
题一犁春雨图后
刘过（宋代）

阿耘无田食破砚，奉亲日籴供朝饭。
有田正恐拙把犂，何得更朝图画看。
汝父名汝汝当知，有田无田未可期。
有田不耕汝懒病，无田画田真画饼。
画田之外乃画牛，捕捉风影何时休。
头上安头入诗轴，全家不应犹食粥。
冯吕梁惠诗率尔酬赠兼谢药草之惠
边贡（明代）

高情冯水部，相见示新篇。钟磬悬清庙，琼瑰落九天。

色流湖岸荇，香袭楚皋烟。更谢金光草，扶予衰病年。
龙笛曲
胡应麟（明代）

楚山修竹云团栾，伶伦截管飞青鸾，美人一曲凭雕阑。

凭雕阑，弄纤手，落梅花，折杨柳。
印老索印庵诗
陈与义（宋代）

人言融公懒，床上揖宾客。
我来两忘揖，团团一庵白。
戏谈邓州禅，分食天宁麦。
竹风亦喜我，萧瑟至日夕。
出家丈夫事，轩裳本儿剧。
愿香惊余烟，世故感陈迹。
固应师未钝，使我不安席。
时求一滴水，为洗三生石。
偈六十三首 其二十九
释道宁（宋代）

是法住法位，世间相常住。南山叆叇生云，北山滂沱下雨。

通身是口，阿师比拟。徒誇唇觜，把定放行。目前火急便还家，莫认殊乡为故里。

官不容针，私通车马。幸对人天，何妨诘问。
送张沙河游齐鲁诸邦
黄庭坚（宋代）

张侯去沙河，三食邺下麦。
笔力望晁董，颇遗俗眼白。
平生学经纶，胸中负奇画。
未论功活人，饱饭不常得。
妻寒尚宾敬，儿饿犹笔墨。
侧闻共伯城，鱼稻颇宜客。
又持尘生甑，欲往立四壁。
平生贷米家，十辈来簿责。
囊无孔方兄，面有在陈色。
守株伺投兔，岁晚将何获。
广道无人行，春风转沙石。
栖栖马如狗，去谒东侯伯。
布衣未可量，苍髯身八尺。
鱼乾要斗水，士困易为德。
譬之举大木，人借一臂力。
诸公感意气，岂待故相识。
吾穷乏祖饯，折柳当马策。
倡楼词
周紫芝（宋代）

桃李艳春风，荣华照京洛。九陌飞香尘，朱楼响弦索。

美人倚脩飞，青娥卷珠箔。白面谁家郎，巴商载金橐。

大艑何岢峨，系舟楼下泊。哀弹杂清歌，日日楼中乐。

谓言如江流，偕老有盟约。一朝买婵娟，蝉鬓轻梳掠。

情从新人欢，恩与旧人薄。去年与青棠，今年赠芍药。

人生有荣谢，曾不待衰落。倡女不嫁人，深心失期约。
送楚云上人往南岳刺血写《法华经》
齐己（唐代）

剥皮刺血诚何苦，欲写灵山九会文。

十指沥干终七轴，后来求法更无君。
金陵漫兴四首 其二
沈磐（清代）

元老宜参帷幄筹，谁令分阃镇扬州？庙堂决胜全无策，宰相临扬岂自由。

百战馀生终殉国，九原遗恨在同舟。至今呜咽邗沟水，遍绕芜城哭未休。
书薛绍彭诗编
张舜民（宋代）

白杨宿草几离披，忽对遗编动永思。
棠棣先凋空浩叹，图书不展已多时。
岂惟独负游山约，何意重看送我诗。
今日山翁悲复喜，薛家门里有孤儿。
题赵四体千文拓本
翁同和（清代）

三体石经后，谁欤笔势雄。人知铁门限，我羡水晶宫。

名集留长庆，遗书付小同。青云无限路，拭目望飞鸿。
与李深梁山泊分韵得轻风生浪迟五首 其一
刘跂（宋代）

大泽水常满，秋来洲渚平。游鳞不能渡，短棹若为行。

气吐西江蜃，风抟北海鹏。波涛未可料，汩没恐身轻。
春日过杨林驿有感次王朝言韵二首 其一
王缜（明代）

莲出淤泥鸟出笼，云浮天际水浮空。静观物理头颅白，戡破古今花叶红。

一片羁情悬北斗，满腔春兴寄东风。平生踪迹江湖遍，不信人间道路穷。
清隐院
张颐（宋代）

古寺深山里，高亭万木丛。
归云度疏牖，绣岭倚晴空。
涧草连阶绿，岩花照槛红。
纵非尘世外，无异画图中。
题金氏三桂堂
徐元杰（宋代）

见说庭阶玉树芳，薰教书史郁心香。
郤诜林峙应难并，燕窦枝繁未足方。
莫羡三槐森钜府，且看三桂列华堂。
多闻直谅成三益，松竹梅花共雪霜。
虎丘六绝句·剑池
范成大（宋代）

石罅泓渟剑气潜，谁将楼阁苦庄严。
只知暖热游人眼，不道苍藤翠木嫌。
手种芙蓉入秋盛开
方蒙仲（宋代）

天然富贵又风流，簇簇湘妃起聚头。
唤做牡丹何不可，高他一着见深秋。
古淡师然公游方
薛嵎（宋代）

野僧携锡别，何处度残春。
天地无穷事，江湖自在身。
真心齐得物，道貌异於人。
昔日安禅地，深山虎亦驯。
小重山·开汉江山落手中
魏了翁（宋代）

开汉江山落手中。满门花粲阑，锦蒙戎。与人和气乐融融。应怜我，留滞剑南东。风味两文忠。恍如畴昔夜，一尊同。如今海内几刘公。觇天意，犹在笑颜红。
皇帝阁春帖子
卫泾（宋代）

迟明鱼钥九门开，警跸声清绕殿雷。
穆穆天颜应有喜，捷书新自北边来。
罗浮漫兴 其一
黎粤俊（明代）

层崖千仞削芙蓉，踏蹬寻芳兴倍浓。金液已成丹灶冷，玉函犹见白云封。

飞飞尚想衣为蝶，步步偏誇杖是龙。便欲御风淩八表，高吟四百遍群峰。
刘无损欲书十扇以韦苏州乔木生夏凉流云吐华月句作韵 其四
王安中（宋代）

出门趁鸡晨，还舍结僧夏。缘随香火惯，迹涉林塘乍。

便恐住山侣，麾手谢俗驾。悠然指此心，是中有馀暇。
学厅桃符
方蒙仲（宋代）

而立之年不啻过，十分减尽少年豪。
吃它官饭如何稳，着了朝衫说甚高。
勤向溪山供日课，剩栽花木足年劳。
客来不周嗟无肉，菜本新添数百窠。
和无适四时赋雪梅
王柏（宋代）

滕六驱车夜叩关，起来四面失烟寰。
映书冷艳便穷巷，琢句高情动北山。
侍立政思伊水上，风流不到灞桥间。
须臾月上梅花冷，人与梅花相对闲。
偈颂四十二首
释祖先（宋代）

卧病恰旬余，气力无一铢。
皮穿筋骨露，勉强且支梧。
无盐无米，谁为分疎。
拄杖子起来，泻出百斛明珠。
各请点检仓库，毕竟是有是无。
山僧不免随后念个苏噜苏噜。
题清芬阁
王念（宋代）

籍甚诗名世所传，耳孙今始出遗编。
发扬风教三纲正，包括乾坤一气全。
峻拔孤峰当□□，□容幽涧落春泉。
超然远思追前古，好续委蛇二雅篇。
山居 虚缘静
程俱（宋代）

万缘正繁兴，当处即解脱。当知本来空，不受汝摩撮。
人日送范东生还吴澹然之燕
臧懋循（明代）

客居还送客，人日更愁人。
江树停残雪，沙禽赴上春。
笙歌吴苑酒，裘马雒京尘。
相念不相共，音书空复频。
吊殉节五妃墓
施世骠（清代）

珠沈芳草带馀薰，玉碎空山锁乱云。匹妇但知生共枕，五妃仅见死同群。

千秋节义谁无主，一代蛾眉独有君。回首可怜明季世，相臣事业不堪云。
康亲王七旬寿辰诗以赐之
弘历（清代）

佳辰欣降岳，伊古重维城。宝箓绵遐算，宗潢尚老成。

雕弧悬夏令，寿酒介春觥。难老期臣庶，深情况父兄。

河间曾有献，柱下不徒彭。带砺河山永，千秋与国荣。
偶为秋原古树小景并题以诗 其三
弘历（清代）

閒来消夏恰相宜，极目疏林秋晚时。忆得前年重九日，滦河别墅一枝枝。
福州城北吴氏新楼之作
陈藻（宋代）

千山匼匝绕三山，尽属危楼一觑间。
云汉星辰谁道远，邻家花木不容悭。
凭栏要取西湖尽，落叶尤宜朔吹寒。
况是先生庄列辈，眼高人境几层看。
寿行太仆卿徐明宇七十
王世贞（明代）

惠文冠挂白云深，家傍仙源可易寻。傲世松筠长借色，及门桃李尽成阴。

笈藏玄女三符字，书阐羲皇万古心。七十纵稀何足颂，他年须献武侯箴。
魏博语
佚名（唐代）

长安天子，魏府牙军。
水仙花
李龏（金朝）

袜罗尘冷不胜嚬，更向东风占尽春。三十六湾明月下，女冠逢著谪仙人。
行建溪上见拿舟上水者怆然伤怀
张嵲（宋代）

何人刺船上寒水，却意避地微江时。惊涛澎湃慈亲惧，鼓棹纷纭稚子嬉。

漫漫平沙烟上早，溟溟簧竹月生迟。感旧将为仰天哭，恐惊行路秪成诗。
碧牡丹
李致远（元代）

破镜重圆，分钗合钿，重寻绣户珠箔。说与从前，不是我情薄。都缘利役名牵，飘蓬无经，翻成轻负。别后情怀，有万千牢落。

经时最苦分携，都为伊、甘心寂寞。纵满眼、闲花媚柳，终是强欢不乐。待凭鳞羽，说与相思，水远天长又难托。而今幸已再逢，把轻离断却。
涧阿坐雨寄以敬
张雨（元代）

载雨过湖山雨重，放水出山湖水浑。窗风乱解丛篁箨，渠溜直穿双树根。

白须道士烟霞癖，锦里先生芋栗园。想见南邻邱架阁，也嫌泥泞不过门。
次韵何子闻安静观
李流谦（宋代）

翩然逸想九霞间，仍是霓衣与鹿冠。
尘劫三山元自近，神官一字固应难。
云烟万瓦虹榱壮，冰雪千幢鹄辇寒。
堪笑木强韩吏部，如何容易撮灵丹。
癸未至节以病晚起走笔戏书纪事排闷十首 其八
方回（元代）

家人簪珥旧，草草亦梳妆。雪几茶花雅，风炉柿叶香。

乃翁时自笑，此辈讵吾量。免贺俱休拜，新正一并偿。
程汝谐移居虎丘
姜实节（清代）

斟酌桥边市，花园巷里居。石墙低见屋，山溜暗通渠。

有客携诗卷，从亲奉板舆。此中多胜境，应不羡华裾。
题张氏池亭
齐己（唐代）

树石丛丛别，诗家趣向幽。有时闲客散，始觉细泉流。

蝶到琴棋畔，花过岛屿头。月明红藕上，应见白龟游。
偈颂六十五首 其三十三
释普济（宋代）

山家冬境致，何处不光辉。大地冰棱合，漫天雨雪飞。
颂古二十一首 其七
释居简（宋代）

金盘不可动，辘辘转难住。停待良久间，圆明湛如露。
次韵叶舍人 其三
李正民（宋代）

螭坳执笔侍清光，天阁峨峨耸百常。便合挥毫演纶綍，何劳琢百斗琳琅。

峰峦对户千重碧，䆉稏连云六月凉。凤阁鸾台有虚位，未容诸葛卧南阳。
山居七咏题画送周伯阳 其四 昆仑山
张羽（明代）

空林无人行，下有百年墓。洒扫复何人，萧萧白杨树。
即事呈沧洲师 其一
曹一士（清代）

百折孤忠奉至尊，黄杨闰后厄还存。臣心似水甘分谤，天语如雷敢负恩。

直恐汉廷成党祸，重教楚泽有冤魂。三吴父老频遮道，圣世何烦叫九阍。
画竹为吏部陈郎中作
祁顺（明代）

世间草木纷无数，惟有此君名最著。虚心劲节珊瑚枝，四序青青任寒暑。

渭川之上淇水隈，千枝万叶连云开。南邦又说潇湘盛，知是何年分种来。

都城片地千金直，竹石园林应罕得。吁嗟一日不可无，谁解风流写真迹。

太常健笔追文郎，远吞淇渭淩三湘。兴来扫就参差玉，自有天然风露香。

石根元气淋漓湿，宓妃鼓瑟英娥泣。佩环堕地疑雨声，旌盖排空作人立。

新图捲翠入天曹，寒标直与秋争高。苍龙变化露头角，丹凤缡褷见羽毛。

阴云不开苍雪积，老势峥嵘欲千尺。虚堂风生白昼静，恍惚晴空飞霹雳。

主人相对偏相知，一生与尔同襟期。豪吟每和伶伦调，进德长歌卫武诗。

我亦从来慕君子，幸挹高风结知己。愿言共保坚贞姿，挺立岁寒霜雪里。
偈颂一百五十首
释心月（宋代）

我有一语，通今贯古。
全主全宾，全规全矩。
直下承当，未敢相许。
元夕无月
丘逢甲（清代）

满城灯市荡春烟，宝月沉沉隔海天。
看到六鳌仙有泪，神山沦没已三年！

三年此夕月无光，明月多应在故乡。
欲向海天寻月去，五更飞梦渡鲲洋。
中岩十八咏·寒峰轩
晁公溯（宋代）

崖阴日惨惨，石润露漙漙。
何似蓝田下，高并玉山寒。
别石塔
苏轼（宋代）

石塔来别居士，居士云：“经过草草，恨不一见石塔。”塔起立云： “遮个是砖浮图耶？”居士云：“有 缝。”塔云：“无缝何以容世间蝼蚁？” 坡首肯之。

元丰八年八月二十七日。
送古田尹何君世纶
湛若水（明代）

邂逅郎星使，知是古田侯。今我长怀古，因君问井丘。
登天池绝顶用龙溪见怀韵 其二
罗洪先（明代）

绝顶半江吟，偏增念远情。望穷落日处，觉有御风声。
上丞相寿
戴栩（宋代）

曲江汀滢水平杯，便觉春光四面来。
荀令凤池文杏别，先於门外百花开。
双头莲 并蒂白莲
左锡嘉（清代）

抛尽明珠，听乍歇吴歌，碧天无际。花开并蒂。正白雨才过，红妆如洗。

似此织就云裳，隔重重烟水。鸾镜底、玉立亭亭，鸳鸯料谙情味。

皎皎不染污泥，试凌波刬袜，香尘微起。银塘月坠。

料此际、仅许个侬双倚。为问一捻冰魂，者夜凉知未。

但剩有、宛转情丝，缠绵自理。
题义门胡氏华林书院
牧湜（宋代）

门籍偏彰孝义名，书斋高启集群英。
池光冷射缣缃帙，竹籁清含弦诵声。
养鹤庭连栽药圃，驻僧居近煮茶铛。
江上胜地文章盛，岁岁人看出谷莺。
同前和书事
廖刚（宋代）

闻说幽栖久凤台，白云巾履谢风埃。三刀不是尘缘在，五裤争教暖律回。

金谷分无人载酒，玉京应有使传梅。今看一举登黄闼，绝胜河东谩去来。
深夏忽见柰树上犹存一颗实
梅尧臣（宋代）

累累后堂柰，落尽风雨枝。行乐偶散步，倚杖聊纵窥。

林叶隐孤实，山鸟曾未知。物亦以晦存，悟兹身世为。
春归
刘崧（元代）

东风吹雨过横溪，两岸阴阴万木齐。江黑未看王鲔上，山青偏听子规啼。

停舟远客劳相问，载酒佳人忆共携。春色又归愁未醒，南园花落草萋萋。
颂古十二首
释智深（宋代）

古渡无风下直钩，丝纶意在得鲸鳌。
马师言下扬家丑，千古儿孙草里游。
天台梵才师长吉在都数以诗笔见授因答以转句
宋祁（宋代）

有人官冷抱穷愁，客坐无氈尘影流。
吃口倦谈真寂寞，移书避事喜旬休。
次韵范昌龄
葛胜仲（宋代）

我家渺在澄江浦，泛宅来依白蘋渚。客居十载席为门，上盖茅茨下榛楚。

迩来作舍倒归赀，聊为儿曹庇寒暑。千岩万壑相妩媚，似以身尝为地主。

楼外烟霞邀吐句，堂中坟史供稽古。岁晚居身可否间，簪裳束阁饶安閒。

深愧词人相俎豆，鹤书应不愧钟山。
寄题成都张宰压云楼 其二
洪咨夔（宋代）

气如轲也生于义，道似参乎任以仁。乾盖坤舆犹塞破，何难压倒玉嶙峋。
杂诗十首 其二
李涛（唐代）

燕雀贺厦屋，虫蚁慕腥膻。野花引飞蝶，古木来嘶蝉。

秋天百虫吟，春天百禽喧。翟公真闇事，喜愠见色言。
郁郁
黄遵宪（清代）

郁郁久居此，依依长傍人。梨花今夜雨，燕子隔年春。

门掩官何冷，灯孤仆亦亲。车声震墙外，滚滚尽红尘。
夜读离骚
华岳（宋代）

楮衾封冷白凝霜，展转无眠夜未央。
风欲送愁先卷帐，雨嫌多梦故敲窗。
自惭鼓瑟投齐好，谩接歌舆效楚狂。
起把离骚读幽闷，楚词还似楚江长。
夜投荒店戏成
严粲（宋代）

唤起吹松火，开门问带嗔。随行曾有米，同伴几何人。

乱秆铺添荐，残篱拾作薪。夜寒难得酒，烦扣隔山邻。
偈颂一百五十首
释心月（宋代）

五髻峰头望海东，烟重重又水重重。
同人相见论心事，又得西来一信通。
叔达及第书走笔答之
陈藻（宋代）

君在临安落第时，我从融水寄君诗。
君归莆阳为荐首，我到渔溪饯君酒。
龙飞唱第才俊多，健笔如君非甲科。
终然学问有知已，姓名不记今卑矣。
人灵世上如豺虎，我行厄运遭其侮。
白头胶膝变须臾，一面那知深肺腑。
书报青山七月还，开书已觉开愁颜。
何时七月听君话，话我年来路转囏。
问讯木犀
虞俦（宋代）

两行丛桂手亲栽，移自深岩远壑来。
今夏蒙茸看叶长，来秋端的见花开。
早时切记频浇灌，瘦地仍须苦壅培。
待得东堂枝可折，满山桃李尽舆台。
芍药
韩淲（宋代）

庭中鲜香起，犹觉春有馀。岂谓众芳歇，而乃自发舒。

温风拂波软，朗日明林虚。盘盂作态度，翡翠为襟裾。

一枝已恼我，满栏无奈渠。偶尔著醉目，何碍幽人居。
次韵费同叔解嘲
魏了翁（宋代）

低头涸辙问波臣，沃以嘉言力万钧。
逆耳倒言诚爱助，解嘲谢谤返离真。
若微君告谁能及，幸不吾欺乃敢嗔。
彼是纷纷姑勿道，所期终诲作全人。
北山别业三十八咏 其二十四 北峰
陈樵（元代）

皂阁山前小水明，甗峰无影树亭亭。人从烟雨上头立，诗到莺花过后清。

云傍楼台低地碧，天将草树染春青。名山何事穷幽僻，临水登山已称情。
老民
陆游（宋代）

乞得不赀身，林间号老民。
儿因作诗瘦，家为买书贫。
村仆欺谩少，邻翁语笑真。
今朝盐酪尽，荠糁更宜人。
万年欢
程大昌（宋代）

秋后花窠，放两枝三朵，来通芳信。诗眼惊观，谓是春光倒运。便即移尊就赏，更不惜、黄封赤印。何期道，青女专时，露华忽变霜阵。

诗翁笑、但休问。那阳和有脚，骎骎日进。待得灰飞，梅畹果先骋俊。次后连天红紫，向东风、万般娇韵。恁时节，玉勒狨鞍，郊原莫论远近。
同武平一员外游湖五首时武贬金坛令
储光羲（唐代）

红荷碧筱夜相鲜，皂盖兰桡浮翠筵。

舟中对舞邯郸曲，月下双弹卢女弦。

青林碧屿暗相期，缓楫挥觥欲赋诗。

借问高歌凡几转，河低月落五更时。

朝来仙阁听弦歌，暝入花亭见绮罗。

池边命酒怜风月，浦口回船惜芰荷。

朦胧竹影蔽岩扉，淡荡荷风飘舞衣。

舟寻绿水宵将半，月隐青林人未归。

花潭竹屿傍幽蹊，画楫浮空入夜溪。

芰荷覆水船难进，歌舞留人月易低。
赠张若虚
吕本中（宋代）

病忆江湖去，书无尺寸工。平时窭人子，忽是富家翁。

活计呻吟里，交情梦寐中。独于张处士，相近数过从。
庐山杂咏 天池
陈文蔚（宋代）

朝登天池峰，暮酌天池水。一枕僧榻清，钟磬半空里。

平生此名山，籍籍满吾耳。乘兴作远游，杖策自不已。

行行到绝顶，尘世知隔几。云烟出其下，渺视犹万里。

山川与人物，往往尽蒙被。始疑翻雪涛，混同一彭蠡。

顷刻开一罅，初见山逦迤。仿佛人世界，未可详目指。

山中为予言，此地去天咫。风雨晦冥候，与世殊不似。

霖潦方下作，山头旋磨蚁。云深此埋屋，山下乃不尔。

历验予所言，其言亦非诡。未必隔仙凡，高深实殊轨。

初夜现佛灯，数星林末起。如萤复如炬，或明亦或止。

昔闻颇甚怪，今见乃如此。寄语登山人，仍须细穷理。
送刘孔章县尉得官西归
杨万里（宋代）

早宴黄花诣粉闱，晚挼春草染朝衣。
却提猛士弓弯月，去扫封狐雪打围。
绿鬓朱颜君胜我，青春白日我思归。
何时共瀹青原茗，下看江鸥来去飞。
舟中怀夔门亲旧八绝 其二 杨教授
项安世（宋代）

溯江而上岂他杨，便是刘家执戟郎。拂拭千年旧行处，墨池文字日争光。
思归寄张仲达崔进之 其二
仇远（元代）

不为鲈鱼也合归，山中鸡黍正秋肥。东篱菊在家来好，莫学渊明较是非。
最高楼·吾衰矣
辛弃疾（宋代）

吾拟乞归，犬子以田产未置止我，赋此骂之。

吾衰矣，须富贵何我？富贵是危机。暂忘设醴抽身去，未曾得米弃官归。穆先生，陶县令，是吾师。
待葺个园儿名“佚老”，更作个亭儿名“亦好”，闲饮酒，醉吟诗。千年田换八百主，一人口插几张匙？便休休，更说甚，是和非！
送方户部之金陵 其一
余继登（明代）

十月燕山道，潇潇风正寒。故人从此去，偃蹇寄微官。

世事凭谁论，天涯好自宽。相看惟涕泪，聊尔劝加餐。
闻祶阁职免机关报任之报二首
李昴英（宋代）

狂妄孤臣罪有余，三年三度挂丹书。
群儿过计愁郎罢，外物浮名总子虚。
只是儒酸真面目，不题道号混樵渔。
亲朋欲语浇教醉，休与时人事毁誉。
西江月·莫讶马风厮＊
马钰（金朝）

莫讶马风厮＊。人情且要和同。至於行步敢从容。踏地仍怀恐痛。无作无为妙用。常清常净真功。住行坐卧逐王风。岂敢心猿内动。
哭郑君瑞长官二首
刘克庄（宋代）

自解铜章后，终身耻折腰。
偶然安旧隐，非不恋清朝。
薪水才能给，弓旌未易招。
坟山梅似雪，犹足配清标。
试院呈同事 其一
黄裳（宋代）

乡士穷通时已过，石榴花实我重来。相寻翠幄年年事，谁为天公得骥材。
晚行即事
许邦才（明代）

秋阴天易暮，行客倍生愁。
江曲明渔火，山椒隐戍楼。
密林惊月黑，疑路怯星流。
犬吠荒村近，喧呼隔岸舟。
夜行船 送春
曹慎仪（清代）

万绪千头谁与语。忆年时、旧销魂处。垂柳千丝，斜阳一抹，记相送天涯路。

飞絮依然吹暮雨。更何堪、别情离绪。芳草连天，东风划地，只梦里随它去。
咏绩溪道中牡丹二种·丝头粉红
杨万里（宋代）

看尽徽苏谱与园，牡丹未见粉丝君。
春罗浅染醋红色，王板蹙成裙摺纹。
头重醉余扶不起，肌香淑处澹仍芬。
老夫生有栽花癖，客里相看为一醺。
次晦庵先生韵自警
丘葵（宋代）

我非欠缺圣非余，此性皆由气与虚。
欲认存亡为出入，莫嫌粗粝慕膏腴。
仰鑽未得有门入，酬酢方知讲学疏。
一息犹存毋敢懈，从今要下死工夫。